Document ID: /roh_data/filtered/fineweb-2-filterrobots_roh.jsonl.gz/39324

Era l'organisaziun Solidar Suisse enconuscha la situaziun da lavur sin il martgà da termagls chinais. En bleras fabricas da gronds producents da termagls sco Disney, Hasbro u Mattel sajan dis da lavur da passa 10 uras e pajas bassas il paun da mintgadi per lavureras e lavurers. Quai ha declerà Simone Wasmann da Solidar Suisse al radio SRF. L'organisaziun cumbatta per cundiziuns da lavur fairas en l'Asia. Sco Wasmann di saja quai grev da chattar termagls fairs che vegnan producids en China.
Cumbatter per dapli paja e pli paucas uras da lavur
Dapi tschintg onns s'engascha Solidar Suisse per meglras cundiziuns da lavur en fabricas da termagls chinaisas. Pitschens pass hajan els gia pudì far. Uschia saja il temp da lavur sa reducì in zic - avant onns erian dis da lavur da 14 uras realitad. Uss sajan quels circa tar 11 uras.
Er puncto pajas dettia basegn d'agir. Uschia saja la finamira da Solidar Suisse e lur partenaris en China d'auzar las pajas – uschia che lavurers pon pajar ina chombra u abitaziun e na ston betg durmir en dormitoris en la fabrica.
Er consument sa meglierar la situaziun
Solidar Suisse sa drizza era al consument. Simone Wasmann cusseglia per l'ina d'esser attent danunder ch'il product vegn, lura da dumandar critic en butia davart las circumstanzas da lavur u simplamain da chattar alternativas. Talas pudessan esser cumprar termagls ord segund maun, u simplamain regalar in'excursiun.
RR actualitad 11:00